
ΔΕΛΤΙΟ ΤΥΠΟY

Εμπλοκή άγκυρας Φ/Γ-Ο/Γ πλοίου στη Θήρα - Ανεύρεση πολεμικού υλικού στη Θεσσαλονίκη – Θάνατος αλλοδαπού ναυτικού στη Χίο – Θάνατοι λουόμενων στα Χανιά και στην Πρέβεζα 


Τις βραδινές ώρες χθες, ενημερώθηκε η Λιμενική Αρχή της Θήρας ότι κατά τη διάρκεια άρσης της δεξιάς άγκυρας του φορτηγού-οχηματαγωγού (Φ/Γ - Ο/Γ) «ΤΑΛΩΣ» Ν.Π. 10899 στο λιμάνι του Αθηνιού Θήρας, ενεπλάκη με έτερη άγκυρα, η οποία βρισκόταν στον βυθό. Το πλοίο επρόκειτο να αποπλεύσει από το λιμάνι του Αθηνιού με προορισμό τα λιμάνια Ίου-Νάξου-Πάρου-Μυκόνου-Πειραιά, μεταφέροντας 11 Φ/Γ οχήματα. Μετά την αποκοπή μέρους της άγκυρας και την προσκόμιση βεβαιωτικού διατήρησης κλάσης, επετράπη ο απόπλους του πλοίου για εκτέλεση του προγραμματισμένου δρομολογίου με τελικό προορισμό το λιμάνι του Κερατσινίου, όπου πρόκειται να υποβληθεί σε επιθεώρηση από τον νηογνώμονα που το παρακολουθεί. Η αποκοπείσα άγκυρα πρόκειται να ανακτηθεί άμεσα.

*****


Τις πρωινές ώρες σήμερα, ενημερώθηκε η Λιμενική Αρχή της Θεσσαλονίκης για εντοπισμό πολεμικού υλικού (κέλυφος νάρκης) σε βάθος 31,00 μέτρων. Ο εντοπισμός έγινε κατά τη διάρκεια επανελέγχου του βυθού στο έργο επέκτασης του 6ου προβλήτα του λιμένα Θεσσαλονίκης. Από το Κεντρικό Λιμεναρχείο Θεσσαλονίκης ενημερώθηκε η αρμόδια Υπηρεσία για τις δικές της ενέργειες.

*****

Τις πρωινές ώρες σήμερα, ενημερώθηκε το Κεντρικό Λιμεναρχείο Χίου για αδιαθεσία 60χρονου αλλοδαπού (υπήκοος Φιλιππίνων) μέλους πληρώματος (ειδικότητας συγκολλητή μηχανοστασίου) ενός κρουαζιερόπλοιου (Κ/Ζ) σημαίας Νήσων Μάρσαλ, το οποίο βρισκόταν ελλιμενισμένο στο λιμάνι της Χίου. Ο 60χρονος παρελήφθη από ασθενοφόρο όχημα του ΕΚΑΒ και διακομίστηκε στο Γενικό Νοσοκομείο Χίου «ΣΚΥΛΙΤΣΕΙΟ», όπου διαπιστώθηκε ο θάνατός του. Προανάκριση διενεργείται από την Λιμενική Αρχή της Χίου, ενώ παραγγέλθηκε η διενέργεια νεκροψίας – νεκροτομής από την Ιατροδικαστική Υπηρεσία Χίου.

*****

Τις πρωινές ώρες σήμερα, ενημερώθηκε η Λιμενική Αρχή των Χανίων ότι 64χρονος ημεδαπός ανασύρθηκε χωρίς τις αισθήσεις του, από τη θαλάσσια περιοχή της Γεωργιούπολης Χανίων. Ο 64χρονος μεταφέρθηκε με ασθενοφόρο όχημα του ΕΚΑΒ στο Γενικό Νοσοκομείο Ρεθύμνου, όπου διαπιστώθηκε ο θάνατός του. Από το Κεντρικό Λιμεναρχείο Χανίων που διενεργεί την προανάκριση, παραγγέλθηκε η διενέργεια νεκροψίας-νεκροτομής στην Ιατροδικαστική Υπηρεσία Κρήτης.

*****

Τις μεσημβρινές ώρες σήμερα, ενημερώθηκε η Λιμενική Αρχή της Πρέβεζας ότι 66χρονος ημεδαπός ανασύρθηκε χωρίς τις αισθήσεις του, από τη θαλάσσια περιοχή παραλίας «ΚΥΑΝΗ ΑΚΤΗ» Πρέβεζας. Στον 66χρονο παρασχέθηκαν οι πρώτες βοήθειες από τον ναυαγοσώστη της περιοχής καθώς και από το πλήρωμα του ΕΚΑΒ. Στη συνέχεια μεταφέρθηκε με ασθενοφόρο όχημα του ΕΚΑΒ στο Γενικό Νοσοκομείο Πρέβεζας, όπου διαπιστώθηκε ο θάνατός του. Από το Λιμεναρχείο Πρέβεζας που διενεργεί την προανάκριση, παραγγέλθηκε η διενέργεια νεκροψίας – νεκροτομής στο εργαστήριο Ιατροδικαστικής και Τοξικολογίας του Πανεπιστημιακού Νοσοκομείου Ιωαννίνων. 

